钦定古今图书集成/明伦汇编/闺媛典/第161卷 > 熊君行妻许氏
## 钦定古今图书集成/明伦汇编/闺媛典/第161卷 > 熊君行妻许氏

按《金谿县志》：许氏，石门熊君行妻。年十八于归，聪明
慈惠，阅数月有身。夫客于滇黔诸地，明年生一男。夫
客死黔中，许哀毁逾常，抱孤儿泣告舅姑曰：“妇欲相
从，而无如此孤何！愿以未亡人了夫未了之事。”于是
孝养备至，教育益勤。及舅姑没，殡葬执丧，靡不曲尽。
年九十六终。万历间，其曾孙如川骤富，为淮扬鹾贾
五十馀年。